ХъуэпсапIэхэр къехъулIэнущ
Республикэм и школхэм я класс нэхъыжьхэм нэхъыфIу щеджэ ныбжьыщIэхэр Правительствэм и унэм къыщригъэблъэгъащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий.
— Нобэ къедгъэблэгъа ныбжьыщIэхэм еджэн и лъэныкъуэкIэ олимпиадэхэм, урысейпсо зэпеуэхэм ехъулIэныгъэ яIэу зыкъыщагъэлъэгъуащ. Иджыпсту фи гъуэгум и зэхэкIыпIэщ, — захуигъэзащ КIуэкIуэм ныбжьыщIэхэм,- сыт хуэдэ IэщIагъэ къыхэфхынуми щывубзыху зэманщ. Дыхуейщ абы фегупсысауэ, фыарэзыуэ фыпэрыувэну. Фэ ехъулIэныгъэу фиIэнум елъытауэ щытынущ ди республикэм и къэкIуэнур. КъБР-м и Правительствэми Парламентми къабгъэдэкIыу сынывохъуэхъу илъэсыщIэ дызытехьэнумкIэ. ЩIэныгъэр фи насып къихьыну, фи унагъуэхэм фадэузыншэу гъащIэ кIыхь къэвгъэщIэну си гуапэщ!
2013 гъэм республикэм и еджакIуэ куэдым ехъулIэныгъэфIхэр зыIэрагъэхьащ, урысейпсо олимпиадэхэм, зэпеуэхэм, конференцхэм, егъэджэныгъэ проект зэмылIэужьгъуэхэм я лауреат хъуахэщ, спортым зэфIэкI лъагэхэр къыщагъэлъэгъуащ. Абыхэм Iэмал ягъуэтащ КъБР-м и Правительствэм щыхьэщIэну, къыщыпсэлъэну.
ЩIэныгъэ-техникэ творчествэмкIэ еджакIуэхэм я республикэ центрым и гъэсэн, «Урысейм и акъылыфIэ пашэхэр» япэ урысейпсо форумым и дипломант, УФ-м и Президентымрэ КъБР-м и Iэтащхьэмрэ я грантхэр къэзыхьа Тройновский Ян ныбжьыщIэхэм къабгъэдэкIыу КIуэкIуэ Юрий фIыщIэ хуи- щIащ.
— Ди фIэщ мэхъу республикэм зегъэужьыным теухуауэ уиIэ хъуэпсапIэхэр къызэрохъулIэнур. Укъыдогъэгугъэ дэри абыкIэ дэIэпыкъуэгъу дыхъуну, — жиIащ абы.
Сонэ Абдулчэрим и «Зи щIалэгъуэ» усэм къеджащ Урысейм и сабий саугъэтхэм я лауреат хъуа Къалмыкъ Темырлан.
ЗэIущIэр ягъэдэхащ «Кавказ пшэплъхэр» къэфакIуэ гупым, уэрэджыIакIуэхэм я урысейпсо зэпеуэм текIуэныгъэ къыщызыхьа Тибердиевэ Зухра, уэрэджыIакIуэ ныбжьыщIэ Ефэнды Миланэ, Сабий творчествэмкIэ республикэ унэм и пшынауэ, КъБКъУ-м и «Каллисто» къэфакIуэ гупхэм. ИлъэсыщIэ къэблагъэмкIэ ныбжьыщIэхэм ехъуэхъуащ Уае Дадэмрэ Уэс Гуащэмрэ.
ЕджакIуэхэм иратащ «Кавказ. Дунейпсо тхыдэм и музей» томищу зэхэт тхылъымрэ илъэсыщIэ тыгъэхэмрэ.
ЗэIущIэм и кIэухым КIуэкIуэ Юрий сабийхэм я гупсысэм зегъэужьыным, еджэным дегъэхьэхыным, щэнхабзэр фIыуэ егъэлъагъуным зи гуащIэ хэзылъхьэ егъэджакIуэхэм фIыщIэ яхуищIащ. НыбжьыщIэхэр здекIуэлIэжыну унагъуэхэм хъеррэ берычэтрэ илъу ИлъэсыщIэм техьэну ехъуэхъуащ.
Гугъуэт Заремэ.
